স্পিনারদের ব্যর্থতা ঢাকতে সবুজ উইকেটকেই দায়ী করলেন মুথাইয়া মুরলীধরন! বাংলা থেকে প্রতিশ্রুতিমান স্পিনার উঠে আসছেন না, সেই দাবিও নস্যাৎ করছেন কিংবদন্তি স্পিনার।
মঙ্গলবার সল্ট লেকে যাদবপুর বিশ্ববিদ্যালয়ের মাঠে মুরলী বলেছেন, ‘‘বাংলায় প্রতিশ্রুতিমান স্পিনার নেই বলে আমি মনে করি না। প্রদীপ্ত প্রামাণিক, অনুরাগ তিওয়ারি, আমির গনি’রা তো ‘ভিশন ২০২০’ থেকেই উঠে এসেছে।’’ কিন্তু এবারের রঞ্জি ট্রফিতে বল হাতে দাপট দেখিয়েছেন বাংলার পেসাররাই।  মুরলীর ব্যাখ্যা, ‘‘রঞ্জি ট্রফির ম্যাচ হয়েছে নিরপেক্ষ কেন্দ্রে। অধিকাংশ মাঠেই সবুজ উইকেট ছিল। ফলে স্পিনারদের সফল হওয়া কঠিন। সবুজ পিচ পেসারদেরই সাহায্য করেছে।’’
প্রশ্ন উঠছে এবার রঞ্জি ট্রফিতে বাঁ হাতি স্পিনার প্রজ্ঞান ওঝা’র পারফরম্যান্স নিয়েও। এবার তিনি মাত্র ৮টি উইকেট পেয়েছেন। মুরলীর জবাব, ‘‘গতবার প্রজ্ঞান ২৬টি উইকেট নিয়েছিল। এবার পিচ থেকে সাহায্য না পেলে ও কী করবে? আমি প্রজ্ঞানকে ব্যর্থ বলে মনে করি না।’’ 
গত সোমবার থেকেই সল্ট লেকে যাদবপুর বিশ্ববিদ্যালয়ের মাঠে শুরু হয়েছে ‘ভিশন ২০২০’ শিবির। চলবে আগামী রবিবার পর্যন্ত। ভবিষ্যতের স্পিনারদের তুলে আনা মূল উদ্দেশ্য হলেও সৈয়দ মুস্তাক আলি টি-টোয়েন্টি ও বিজয় হাজারে ট্রফির জন্য বাংলার সিনিয়র দলের ক্রিকেটারদেরও যোগ দিতে বলা হয়েছে শিবিরে। কয়েক দিনের মধ্যেই আসার কথা বাংলার ব্যাটিং পরামর্শদাতা ভি ভি এস লক্ষ্মণের।